PUNTS – la gasetta giuvna

Forsa ha in u l'auter da Vus gia udì ubain legì insatge da la nova gasetta da giuventetgna interrumantscha.

II numer 0 è cumparì gia avant in temp e vegnì distribuì en in'ediziun unica da 3'600 exemplars da format A4.
L'idea da realisar ina gasetta da giuventetgna per l'entir intschess rumantsch dal chantun Grischun è naschida la primavaira '93. Quai che ha l'emprim parì impussibel è reussì a la giuventetgna rumantscha ed il project è vegnì elavurà en il decurs da l'onn passà. L'iniziativa per far ina tala gasetta è vegnida da la GIURU (Giuventetgna Rumantscha) e surtut era da las redacziuns da las duas gasettas da giuventetgna existentas: «Talina» en Surselva e «Zundrign» en il Surmeir.
Ins ha alura decidì da fusiunar las redacziuns existentas e da crear novas redacziuns en l'Engiadina ed en la Sutselva. Cun bler idealissem e motivaziun è la chaussa vegnida prendida enta maun ed il schaner '94 è il project stà elavurà ed è vegnì preschentà.

Organisaziun
La gasetta mensila vegn purtada da la GIURU en collavuraziun cun las uniuns regiunalas: Romania da giuventetgna, Ladinia, Meirana e la Gruppa da giuventetgna renaniana.
Per la gestiun procura il cussegl administrativ che sa cumpona d'in suprastant da la GIURU sco president, dals quatter capo redacturs e da mintgamai in delegà da las uniuns regiunalas. Ils quatter capo redacturs furman il medem mument era il cussegl redacziunal ch'è responsabel per la coordinaziun e realisaziun.
Impurtant è stà, ch'ins ha pudì stgaffir ina plazza parziala da 25% che sa stenta per la cumposiziun, administraziun ed il servetsch d'abunents ed inserents.

Intent
L'intent è stà da crear ina gasetta mensila ch'è actuala ed infurmativa per tut la giuventetgna rumantscha sco era per tals che sa sentan anc giuvens. Surtut han ins vulì promover giuvnas e giuvens da scriver en lur linguatg-mamma ed uschia motivar la giuventetgna da leger lectura rumantscha ch'è scritta en in stil frestg e magari critic. Cun integrar tut ils idioms ed il rumantsch grischun en la gasetta vegn la chapientscha tranter regiuns e valladas facilitada e promovida.

Critica
Sco quai che l'administratura Hedy Nay ha ditg, na sajan quel u tschel betg stads cuntents cun l'ediziun dal numer 0. Las retschertgas per ils temas sajan stadas memia superfizialas. Tge ch'è crudà en egl è, ch'il stil critic ch'ins era disà da la Talina mancava. Per l'in han ins dà memia gronda paisa a la politica, per l'auter era il tema sport tractà memia pauc. Dentant, la gasetta è a l'entschatta da sia flur e po sa professiunalisar da numer tar numer.
In tschert meglierament han ins gia pudì constatar tar il numer 1 ch'è cumparì l'entschatta da quest mais. Forsa che la quaida da pudair s'approfundar mintga mais en la lectura da PUNTS ha era surprendì insatgi da vus. Natiralmain na stuais betg desister! Tgi che ha interess po abunar la gasetta per il pretsch da be fr. 35.- ad onn tar: Giuventetgna Rumantscha, PUNTS, 7031 Laax. Ed ussa giavisch jau bun divertiment da leger ed a la gasetta er en l'avegnir bun success!